1Yin in a-Páblo chi quin tz'ibaj bi i wuj-i chawe yet a-Títo; in rajchac i Dios, xak in rapóstol i Jesucrísto. In u takom chique i je chatal rumal i Dios, man que in to chu cubaxic qui c'ux che i Kajwal, xak que in to chi retamaxic i sak laj tzij re i ka cojonic che i Dios. 2We caka ta u be i sak laj tzij-le, cul 'uri ka c'ux che chi cakil ni ka c'aslemal chi n-ca q'uis ta chic. Cakil na, man queje ile xu bij i Dios chu xebal 'ij sak, y ire lic re wi n-ca t'oron taj. 3I Dios, chi Tolke, are xu rik i 'ij chi 'ax u ch'icom wi, xu 'alijinsaj u tzij chake, wach u ch'obom; are 'uri xu ya chinkul quin 'e chu bixquil i tzij-le. 4I wuj-i, quin tz'ibaj bi chawe yet a-Títo, chi at wac'al quin na yin, man yoj oj queb awu' ka cubam ka c'ux che i Kajwal Jesucrísto. Cha q'uiji ni 'utz pawi, xak i to'bal a wach, xak i uxlambal a c'ux chi ca pe ru' i ka Kajaw Dios xak ru' i Kajwal Jesucrísto chi Tolke. 5Yet, xat in canaj can chila pa Créta cu' i kachalal, man ca suc'ba na ni'pa i c'a craj che i qui c'aslemal. Xak xin bij can chawe chi que a cha ni nimak tak mam'ib man cacuc'aj u tzam i jutak tzobaj kachalal pa tak tinimit chila. 6Jun aj patan pacha ile, 'o u chac 'utz cha 'olok, man mi jun ca cojow u mac. 'O u chac xa jun i rixokil, xak 'o u chac chi i rac'al qui yom quib che i Kajwal, xak chom che 'olok, xak 'o u chac ne te kelkel. 7Man jun, we 'o u chac i Dios chukul, presis 'uri chi 'utz 'olok. Mu 'an che rib chi lic n-ta coc ru' cu na ire; xak n-'us taj we to' c'an laj winak, we to' 'abarel laj winak, we to' aj tzucul ch'o'oj, we to' u ch'aquic u mer cu ch'obo. 8Are i chu 'ana, chu ya qui posar i winak, chu ya u c'ux chu 'onquil i 'utz, chu ch'obo coq'uilal wach i cu 'ano, chu 'ana pacha i usuc', chu ya rib chu 'onquil u chac i Kajwal, chu jec'a rib che i n-ca majaw taj. 9Mu ro'taj can i tzij chi lic katzij, i tzij chi xak jun ru' pacha i c'ut-tal che. Ru' i sak laj tzij-le, cu yabej u cowil qui c'ux i rachi'il, xak cu yu'uj qui xiquin ique chi je aj la'ol u wach. 10Cha tzucuj jun aj c'amol u tzam chique i kachalal lic 'utz, man je q'ui chic qui 'anom kelkel che quib, 'e te le chic 'uri ni'pa i quiqui coj u ch'ojil i retal circuncision. Ique, to' tzij quiqui bij, y que t'ortaj i winak cumal. 11'O u chac ca la'pux qui chi', man xa que tijin chi qui tunic i kachalal; lic quiqui jech'absaj qui nojbal i kachalal cu' conojel i quixokil calc'wal, to' ch'acbal-re qui mer quiqui 'ano; ile lic q'uixbalil. 12'O jun achi chi cach aj tinimit i aj Créta, jun nim laj aj pixbanel que; ire xu bij: "I wach aj tinimit, xa je aj t'oronel, xa je itzel chicop; to' wa'im cacaj, n-cacaj ta que chacunic." Queje ile xu bij. 13Y lic katzij i xu bij-le. Rumal-i, che a yaja jubi' i kachalal chila, suc'bal que che i qui cojonic che i Dios. 14Cha bij chique, chiqui mayij u tayic i to' qui tzij, to' qui nojbal i aj Israel winak; miqui coj retalil che i qui tzij qui pixab ique-le chi n-quiqui coj ti u 'ij i sak laj tzij. 15Ni'pa i je ch'am pa canima, chique ique, 'is ch'am 'uri ronojel. Xui-ri, ni'pa i ne te ch'am pa canima, ni'pa i n-quiqui coj ti sak laj tzij re i Dios, chique ique, ronojel 'uri 'is n-ch'am taj. Queje ile que'el chique man n-ch'am ti qui nojbal, xak n-quiqui na ta chic we n-'us ta quiqui 'ano. 16Quiqui bij ique chi queta'am u wach i Dios, xui-ri, rumal wach i quiqui 'ano, ca 'iltaj chique chi n-katzij taj. Je itzel laj tak winak, to' je kelkel, lic n-ta qui chac chu 'onquil i 'utz.
TITO Array